২০১৪ সালের ৫ জানুয়ারি দেশে দশম জাতীয় সংসদ নির্বাচন অনুষ্ঠিত হয়েছে। বিএনপি এবং তার সমর্থকরা সে নির্বাচনে অংশ নেয়নি। কেউ কেউ মনে করেন, জামায়াতে ইসলামের ফাঁদে পা দিয়েই বিএনপি নির্বাচন বর্জনের নির্বুদ্ধিতার দিকে গিয়েছে। এখন যারা বলছেন, বিএনপি একটি গণতান্ত্রিক এবং নির্বাচনমুখি দল, তারা ২০১৪ সালের ৫ জানুয়ারি বিএনপির নির্বাচন বর্জনকে অযৌক্তিক মনে করেননি। দলীয় সরকারের অধীনে অনুষ্ঠিত নির্বাচন সুষ্ঠু হবে না, তাই নির্দলীয় তত্ত্বাবধায়ক সরকার ছাড়া নির্বাচন নয়- এই নাছোড়বান্দা জেদ ধরে বিএনপি কোন গণতান্ত্রিক মানসিকতার পরিচয় দিয়েছে, সে প্রশ্নটা গণতন্ত্রের জন্য ব্যাকুলপ্রবণ নাগরিক সমাজের অনেক প্রতিনিধিকেই তুলতে দেখা যায়নি। মুক্তিযুদ্ধের প্রত্যক্ষ বিরোধিতাকারী পাকিস্তানি বর্বর ঘাতক সেনাবাহিনীর প্রত্যক্ষ সহযোগী জামায়াতে ইসলামীর নিবন্ধন বাতিল হওয়ায় জাতীয় নির্বাচনে অংশগ্রহণের সুযোগ ছিল না। তাই তারা চায়নি বিএনপি ওই নির্বাচনে অংশ নিক। একে তো নাচুনি বুড়ি, তাতে আবার ঢাকের বাড়ি। নির্বাচন বর্জনের নাচনকোদন বিএনপির জন্য সর্বনাশ ডেকে এনেছে।